**Spre izvor**

*Ion.mihaiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mergeam în lungul drumului de fier

sărind febril traversă cu traversă

într-un picior de stârc, prizonier

acestui joc de-a pasărea inversă.

Şi mirosea a păcură încinsă

şi-a pietre sângerând sub roţi de tren;

spre orizont, pe linia întinsă

săream din doi în doi în salt de ren.

Mergeam locomotivă spre izvor

şi-n urma mea trăgeam în şir vagoane,

şi eram mie însumi călător

şezând la geam pe două geamantane.

Vedeam apoi poteca spre poiană

şi deraiam din mersu-ntr-un picior,

îmi regăseam fiinţa mea umană

şi alergam cu sete spre izvor.

23 martie 2016, Bucureşti